Alitalia is die vlagdraer en nasionale lugredery van Italië en die 19de grootste ter wêreld. Die lugredery se hoofkwartier is in Fiumicino, Italië en sy spilpunt is die Lughawe Leonardo da Vinci–Fiumicino naby Rome. Die naam "Alitalia" is 'n Italiaanse samevoeging van die woorde Ali (vleuels), en Italia (Italië). Die Italiaanse maatskappy Alitalia-Linee Aeree Italiane S.p.A. is op 16 September 1946 gestig en was die land se vlagdraerredery tot 12 Januarie 2009. Ná die oliekrisis van 1973 en die strawwe ekonomiese klimaat sedert 1996, het die Italiaanse regering en 'n paar ander organisasies sedert 1998 €4,9 miljard in Alitalia belê om dit operasioneel te hou. Tussen 2005 en 2009 het verskeie pogings om Alitalia oor te neem, of saam te smelt met ander rederye, misluk. Sedert 2006 kon die regering nie meer finansiële ondersteuning bied aan die sukkelende lugredery nie, omdat hul verbied was deur die Europese Unie om nuwe staatskapitaal in te spuit. In Augustus 2008 is Alitalia gelikwideer na vele jare van finansiële probleme. 'n Geheel nuwe maatskappy Alitalia-Compagnia Aerea Italiana SpA (Engels: Alitalia-Italian Air Company) is toe op die been gebring deur 'n groep sakebelange.